Мотиви към Проект на Наредба за управление, стопанисване и ползване на земите и горите от общинския поземлен фонд на територията на Община Златоград

І. Причини, които налагат приемането:
Съгласно чл. 19 от Закона за собствеността и ползването на Земеделските земи (ЗСПЗЗ) Община Златоград стопанисва и управлява земеделската земя, останали след възстановяването на правата на собствениците. След влизане в сила на плана за земеразделяне и одобрената карта на съществуващи и възстановими стари реални граници земите стават общинска собственост. Причините, които налагат приемането на Наредбата са необходимостта да бъдат прецизирани условията и редът за придобиване, управление и разпореждане със земи и гори собственост на Община Златоград, съобразно нормативните актове от по-висока степен – закони, като са дадени указания за същите в Одитен доклад № 0500300821 за извършен одит от Сметна Палата на Община Златоград, Област Смолян за периода от 01.01.2019 г. до 31.12.2020 г.
ІI. Целите, които се поставят:
Проектът на наредбата има за цел въвеждане на по-точна и ясна формулировка на понятията, както и постигане на пълнота в регламентацията на обществените отношения, предмет на Наредбата. Целта е да се  създадат необходимите предпоставки и гаранции за развитието на земеделските стопанства на територията на Община Златоград чрез нормативна уредба на местно ниво. Необходимо е да бъде създадена последователна цялостна уредба на поземлените отношения, която да преодолее недостатъците на настоящата, чрез систематизиране на действащите разпоредби и процедури, регламентирани в Закона за собствеността и ползването на земеделските земи (ЗСПЗЗ), Закона за опазване на земеделските земи (ЗОЗЗ), правилниците за тяхното прилагане и част от наредбите, имащи отношение към прилагането на ЗСПЗЗ и ЗОЗЗ.
III. Финансови и други средства, необходими за прилагането на новата уредба:
Прилагането на предлаганият Проект на Наредба за управление, стопанисване и ползване на земите и горите от общинския поземлен фонд на територията на Община Златоград, не изисква финансови средства.
IV. Очаквани резултати от прилагането:
Създаване на ясни правила и достъпна информация относно придобиване, управление и разпореждане на земи и гори - собственост на Община Златоград. Целесъобразно и законосъобразно използване на тези ресурси, общинска собственост, ще създаде необходимите предпоставки за благоприятстване развитието на земеделските стопанства на територията на община Златоград. 
V. Анализ за съответствието с правото на Европейския съюз
Правно основание за приемане на Наредба за управление, стопанисване и ползване на земите и горите от общинския поземлен фонд на територията на Община Златоград е чл. 21, ал. 2 от ЗМСМА и чл. 8, ал. 2 от ЗОС. Предлаганият проект на Наредба за управление, стопанисване и ползване на земите и горите от общинския поземлен фонд на територията на Община Златоград е съобразен с нормативните актове от по-висока степен ЗСПЗЗ, ЗОЗЗ, ЗОС, ЗМСМА, ЗС, ГПК и АПК), които от своя страна са в съответствие с Европейското законодателство.

